Utslitt Northug fikk bank av Heidi Weng
I det tre kilometer lange motbakkeløpet i Meråker lørdag ble Weng for sterk oppover alpinanlegget, og kom i mål rundt 20 sekunder foran Northug på tiden 16.20. Den mannlige langrennsstjernen skar grimaser og måtte legge seg ned på bakken etter å ha løpt over målstreken. - Det ble «tjeideng». Men for to år siden på Tour de Trøndelag ble jeg slått med 1.30 opp Vassfjellet av Marthe Kristoffersen. Heldigvis var det ikke så ille i dag, sier Northug om «nederlaget» for Weng, som tok individuell bronse under vinterens VM i Val di Fiemme. - Jeg tror nok det svir litt, sier Weng etter at hun imponerte og slo de fleste andre godt trente skiløperne i regnværet under Tour de Trøndelag. Og Weng hadde allerede før start en plan om å gi det Northug karakteriserte som «tjeideng», som vil si å tape for jenter i trening og konkurranse. Uttrykket har blitt skapt i miljøet etter at blant annet Tor Arne Hetland en gang ble knust av Therese Johaug. - Det var målet for dagen å slå Petter og Emil (Iversen. journ. anm). Petter hadde jeg kontroll på da jeg hørte han var bak meg. Emil tok jeg igjen på slutten. - Hvis jeg hadde tapt, tror jeg det hadde vært surt, men siden jeg vant kommmer jeg til å få en fin kveld, sier Weng. Northug har imidlertid en unnskyldning som ikke handler om at han har kommet nesten rett fra høydesamling i Mellom-Europa. - Jeg tror folk i miljøet vet at dette er det jeg er dårligst på, sier Northug om løping i tung motbakke. Etterpå straket han ut på toppen av løypa og ble liggende på bakken i flere minutter. PS! Konkurransehelgen startet med rulleskirenn i Trondheim i går og avsluttes i morgen med sykkelritt og rulleskirenn i Meråker.
Petter Northug (27) måtte se seg slått av den lettbeinte landslagskvinnen Heidi Weng da han startet konkurransesesongen lørdag.